L'Aran i vint comarques mantenen una diferència positiva, mentre el Baix Llobregat i el Vallès Occidental lideren la negativa ACN Barcelona.-El Tarragonès i el Barcelonès van ser les comarques que durant el 2016 van tenir una població estacional –el saldo o la diferència entre les entrades a un municipi de persones que no hi resideixen i les sortides per treballar, estudiar, segones residències o vacances- més elevada amb 44.137 i 39.483 persones ETCA, respectivament, seguides del Baix Empordà (27.635) i la Selva (27.029), segons les estimacions provisionals de l'Idescat. L'ETCA és la unitat de mesura de població equivalent a temps complet anual, tenint en compte que cada persona només es compta segons el nombre de dies que està present en cada municipi. Junt amb aquests dos territoris, l'Aran i vint comarques més tenen una població estacional positiva, mentre que en l'altre extrem hi ha el Baix Llobregat, amb -32.832 persones ETCA, el Vallès Occidental (-19.349) i el Vallès Oriental (-13.420). En termes relatius, el Pallars Sobirà (29,1%), Aran (25,3%), el Baix Empordà (20,8%) i la Cerdanya (19,7%) són les comarques amb més població estacional. A l'altra banda, hi ha 19 comarques on la població estacional és de signe negatiu, però en totes la disminució de població és inferior al 5% de la població empadronada. En termes relatius, el Pallars Sobirà (29,1%), Aran (25,3%), el Baix Empordà (20,8%) i la Cerdanya (19,7%) són les comarques amb més població estacional. A l'altra banda, hi ha 19 comarques on la població estacional és de signe negatiu, però en totes la disminució de població és inferior al 5% de la població empadronada. L'estadística ofereix informació de 220 municipis (capitals comarcals, municipis de més de 5.000 residents i municipis de més de 5.000 persones ETCA). Així, per municipis, n'hi ha 88 que tenen un signe positiu i en termes absoluts, a banda de Barcelona, que és el municipis amb una major població estacional (85.279 persones ETCA), també destaquen Salou (23.305), Lloret de Mar 816.941), Cerdanyola del Vallès (12.741) i Tarragona (10.198).  En termes relatius, destaca Santa Susanna perquè s'estima que en la seva població estacional equival al 175% de la població empadronada al municipi.  El segueixen Salou, Tossa de Mar, Castell-Platja d'Aro i Torroella de Montgrí, amb un increment sobre la població resident que oscil·la entre el 88,3% i el 45,9%. Dels 132 municipis on la població estacional és negativa (i, per tant, la població present al municipi és inferior a l’empadronada) destaquen, en termes absoluts, l’Hospitalet de Llobregat (-15.693 persones ETCA), Badalona (-15.168) i Santa Coloma de Gramenet (-12.565). Els municipis que tenen més població estacional negativa en termes relatius són Tiana (-16,0%), Alpicat (-15,7%) i Torrelles de Llobregat (-14,8%). Entre les capitals comarcals, els municipis amb més proporció de població estacional són Sort (31,4%), Vielha e Mijaran (24,2%) i el Vendrell (14,9%) i els municipis amb més població estacional negativa, en termes relatius, són Sant Feliu de Llobregat (-9,9%), Sabadell (-6,0%) i Terrassa (-5,1%). La població estacional dels municipis pot oscil·lar de manera important al llarg de l’any, perquè reflecteix les entrades i sortides de la població per motius laborals, d’estudis, de segona residència o turístics. Així, per exemple, la població estacional de Barcelona el 2016 ha estat de 85.729 persones equivalents a temps complet anual (un 5,3% de la població empadronada).  Barcelona ha registrat el valor més alt al quart trimestre de l’any, amb 124.433 persones equivalents a temps complet anual (gairebé el mateix que en el segon trimestre, 123.279); en canvi, a l’estiu Barcelona ha tingut una població estacional negativa (-17.388 persones equivalents a temps complet anual). En termes relatius, els valors més alts de població estacional es registren al tercer trimestre i en municipis litorals, que tenen un important component turístic i de segona residència. Els encapçala Santa Susanna, que a l’estiu del 2016 ha arribat a acollir una mitjana de 12.077 persones equivalents a temps complet anual, a més dels seus 3.323 habitants. Dos municipis més van triplicar la població mitjana a l’estiu (Tossa de Mar i Salou) i 5 municipis més la van duplicar (Castell-Platja d’Aro, Torroella de Montgrí, Creixell, Roda de Berà i Calonge). També hi ha municipis turístics del Pirineu que registren el valor més alt de població estacional a l’estiu, com ara Vielha e Mijaran i Sort.

Summary: El Tarragonès i el Barcelonès se situen com les comarques amb més població estacional durant l'any passat


La Comissió Nacional dels Mercats i la Competència (CNMC) ha sancionat Telefónica amb 6 MEUR per la "comissió continuada de dues infraccions, consistents en realitzar diferents conductes discriminatòries davant dels seus competidors". En concret, la companyia empitjorava els temps i les condicions de provisió i de resolució d'avaries dels serveis majoristes NEBA de coure i fibra "sense causa justificada" i feia un ús "indegut i sistemàtic" d'aturades de rellotge per a la resolució d'avaries dels serveis NEBA coure i fibra. Aquestes conductes es van anar produint durant 2017 i 2018. Després de la instrucció de l'expedient, la CNMC ha acreditat que Telefónica ha incomplert l'obligació de no discriminació que té interposada per la seva posició com a operador amb poder significatiu de mercat en els mercats majoristes de banda ampla. En concret, ha de prestar a tercers "recursos equivalents als que es proporciona a si mateixa (...) en les mateixes condicions i terminis". Afegeix que aquesta obligació es refereix tant a la qualitat del servei com als terminis d'entrega i la resta de condicions de subministrament, amb independència de la ubicació física.   Així, la Comissió ha considerat que l'empresa hauria subministrat serveis de banda ampla i telefonia fixa i reparat averies dels seus propis clients amb millors terminis i condicions que els registrats per a la provisió i el manteniment dels serveis majoristes NEBA coure i fibra prestats als operadors alternatius per a la prestació de serveis minoristes. Això suposa una infracció molt greu tipificada en l'article 76.12 de la llei general de telecomunicacions.  La companyia de telefonia pot interposar recurs contenciós-administratiu davant l'Audiència Nacional en el termini de dos mesos un cop notificada la resolució de sanció.

Summary: La CNMC sanciona Telefónica amb 6 MEUR per "discriminació" davant dels seus competidors


L'Audiència de Tarragona ha deixat vist per a sentència el judici contra la xarxa d'abús de menors i pornografia infantil destapada el 2015 a Tortosa. Aquest dijous la fiscalia i l'acusació particular han mantingut la petició inicial de més de 3.700 anys de presó per als quatre individus que s'han acabat jutjant –els tres principals acusats estan fugits i n'han quedat al marge. Atès que la sala no preveu dictar sentència fins a final de gener, la fiscalia ha demanat presó provisional per als processats que es trobaven en llibertat davant el risc de fugida. El tribunal resoldrà la qüestió divendres al migdia, però de moment aquest dijous ha ordenat la detenció judicial dels tres homes i els ha deixat en custòdia dels Mossos d'Esquadra. Després de gairebé un mes aquest dijous s'ha tancat la vista oral que va començar el 30 d'octubre i que s'ha fet, durant unes catorze jornades, a porta tancada. El judici va arrencar amb només sis dels set individus inicialment processats i , quan tot just havia passat una setmana de judici, van fugir els altres dos principals acusats, d'origen francès. Aquest dijous la fiscalia ha elevat a definitives les conclusions provisionals i ha mantingut les peticions de presó contra els quatre processats que segueixen a disposició del tribunal. Es tracta de Fernando A., un exertzaina amb condemnes anteriors per abusos a menors, que s'enfronta a 1.028 anys de presó; Martín Rafael C., per qui la fiscalia demana 1.016 anys de presó; José C., que afronta una petició de 1.088 anys, i Miguel A., amb una petició de 576 anys. Estan acusats dels suposats delictes de corrupció de menors, abusos sexuals, distribució de pornografia infantil i pertinença a organització criminal. D'aquests quatre, Fernando A. és l'únic que es trobava en presó provisional abans de començar el judici perquè no va arribar a pagar la fiança. La resta sí que van fer-ho i van poder sortir en llibertat després de passar un parell d'anys engarjolats. Un cop feta la vista i, atesa la fugida dels principals acusats, aquest dijous la fiscal ha demanat al tribunal que decreti l'ingrés provisional a presó d'aquests individus que seguien en llibertat per evitar que puguin fugir. Després d'un breu recés i malgrat l'oposició de les defenses, el tribunal ha acordat la detenció judicial de Martín Rafael C., de José C. i de Miguel A., que han abandonat la sala emmanillats i custodiats pels Mossos d'Esquadra. Aquest divendres al migdia estan citats novament davant la sala per conèixer si ingressen en presó provisional o si es dicta sobre ells alguna mesura cautelar. Cal recordar que, després de la fugida de dos dels acusats, el tribunal va descartar empresonar-los i va optar per endurir les mesures vigents –va convertir les compareixences periòdiques als jutjats en diàries.  En paral·lel, continuen en crida i cerca els tres processats fugits, per qui l'Audiència hauria de fer un nou judici si fossin localitzats. Aquests individus declarats en rebel·lia són el presumpte cervell de la trama, Jean Luc A., que s'enfrontava a 1.179 anys de presó; Christian Bernard G., per qui la fiscalia demanava 720 anys de privació de llibertat, i Youness N., que afrontava una pena de 710 anys de presó.  Un dels casos "més greus" a l'Estat Segons la fiscalia, la xarxa es dedicava a abusar sexualment de menors i gravar pornografia infantil. L’alerta d’un centre de menors de Tortosa va permetre destapar el grup i detenir set persones entre els anys 2015 i 2016 a la capital del Baix Ebre, Cubelles, Xàbia, València i Barakaldo. Inicialment, la fiscalia demanava, en conjunt, 6.317 anys de presó. La intervenció dels Mossos d'Esquadra i la Guàrdia Civil va permetre desmantellar la xarxa i comprovar que havien captat els menors a Tortosa, Barcelona, València, el Marroc, Tailàndia, Romania o Vietnam, entre d’altres indrets. Els agents també van trobar més d'un milió de vídeos i fotografies pornogràfiques. Finalment, van poder identificar 103 víctimes, set de les quals eren menors tutelats per la Generalitat a qui pagaven entre deu i vint euros a canvi d'actes sexuals.  En aquest sentit, l'advocat de la Generalitat a les Terres de l'Ebre, Marià Vallès, ha destacat la ràpida reacció dels educadors del centre de menors, que van detectar conductes estranyes en les víctimes. El personal va posar els fets en coneixement dels Mossos i aleshores es van precipitar les detencions.  L'advocat també ha destacat que els agents que han declarat durant el judici han assenyalat que aquest ha estat "un dels casos més greus que hi ha hagut a l'Estat perquè la captació de menors es feia aquí, davant els nostres nassos". De fet, està considerada la xarxa de pornografia infantil més gran detectada mai a Catalunya.

Summary: La fiscalia manté la petició de 3.700 anys de presó per a quatre pedòfils de la xarxa destapada a Tortosa


El volteig acrobàtic de l'Acrobatic Quartet by Prilepin, el salts de la Troupe Grechuskin i els espectaculars equilibris de la Xinjiang Acrobatic Troupe han estat els grans triomfadors del Festival Internacional del Circ de Figueres. Les tres companyies provinents de Rússia i la Xina s'han emportat els tres elefants d'Or del certamen. L'entrega dels guardons s'ha fet al final del darrer espectacle, el d'Or, que ha posat sobre la pista les 16 millors atraccions seleccionades en les dues semifinals – Espectacle Blau i Vermell-. El Festival ha tancat la seva sisena edició amb una ocupació de pràcticament el 100% en totes les funcions i amb 31.473 espectadors. El seu director, Genís Matabosch, ha destacat que es tracta d'una de les edicions de més èxit però ha manifestat que el seu futur és incert i que, a hores d'ara, encara no saben si es podrà continuar fent a la ciutat.  El Festival Internacional del Circ tanca aquest dilluns la seva sisena edició després de cinc dies de representacions on s'han pogut veure 24 atraccions de la mà de 88 artistes d'onze països diferents. L'espectacle d'Or ha estat l'encarregat de cloure el certamen amb un tastet dels millors espectacles. El quinze membres del jurat han triat 16 actuacions de les dues semifinals que s'han representant des de dijous. Els tres primers premis, els elefants d'Or, se'ls han endut tres companyies de Rússia i la Xina.  L'acrobàcia en grup dels russos Acrobatic Quartet by Prilepin han estat un guanyadors. El seu espectacle de volteig sota emblemàtiques melodies dels Beatles ja es va endur el premi de plata al Festival Idol de Moscú i avui ha arrasat al de Figueres. També ho han fet els saltadors russos de la Troupe Greschuskin, que s'han endut un altre dels primers premis. El tercer elefant d'Or ha estat per les dues actuacions d'equilibris que la companyia –una d'elles amb monocicles- de la xinesa Xinjiang Acrobatic Troupe.  A banda dels elefants d'Or, el jurat lliurat fins a dotze guardons més entre els quals hi ha tres elefants de Plata; tres més de Bronze; el Premi a la Imatge; el Premi de la Crítica i el Premi del Públic.  Els elefants de Plata han estat per l'espectacle d'equilibris amb escala de la Hebei Acrobatic Troupe de Xina; l'actuació de cordills aeris dels ucranians Duo Cabaret i el visual número de cintes aèries d'Alexander Lichner & Donoban Rodríguez.   Pel què fa als de bronze, el jurat ha decidit que les millors actuacions en aquesta categoria les ha protagonitzat Evgueni Komisarenko amb el seu número d'Agility amb gossos; els espectaculars equilibris sobre bastons de la jove de només 14 anys Vladyslava Naraieva i el de les tres noies d'Etiòpia que conformen el trio Trilogy i que han deixat el públic bocabadat.   Finalment i de nou en la modalitat del volteig acrobàtic, els russos Hooligang Acrobatic Troupe s'han endut el Premi a la Imatge. El Premi de la Crítica ha estat per la russa, Asel Saralaev, i seu controvertit espectacle amb gats, que li ha costat al festival una denúncia del Partit Animalista contra el Maltractament Animal (PACMA). A l'espectacle, es poden veure els felins fent salts i equilibris en dues barres paral·leles suspeses a l'aire.  Per últim, el Premi del Públic –el que trien els espectadors votant al llarg de les diferents representacions- se l'ha endut el Duo Medel de Mèxic per la seva espectacular actuació de força i resistència mà a mà.  El conveni i la continuïtat El certamen ha celebrat des de dijous la seva sisena edició i la darrera prevista al conveni de quatre anys signat amb l'Ajuntament de Figueres. En aquest sentit, Matabosch ha mostrat la seva incertesa per la continuïtat de l'esdeveniment.  "No sabem absolutament res sobre quin serà el futur del festival", ha assegurat. A més, el promotor del certament ha remarcar que "avui us puc dir que no hi ha cap garantia que el Museu Europeu del Circ es faci i es faci a la ciutat ni cap garantia que visquem noves edicions d'Elefant d'Or a Figueres".  Una polèmica edició El Festival ha viscut una de les seves edicions més polèmiques. La celebració d'un espectacle amb gats ha aixecat polseguera però per Matabosch es tracta d'una polèmica sense fonaments. "No és just que es facin aquestes crítiques sense ni tant sols haver vist l'actuació ni l'hàbitat on estan aquests animals", ha dit.  En aquest sentit, ha afegit que els 12 gats "ocupen el mateix camerino que de mides ocupen 20 xinesos". Amb la diferència, ha insistit, que els gats tenen tres assistents nit i dia cuidant-los, mentre els xinesos "s'han d'espavilar sols". D'altra banda, Matabosch ha assegurat que no descarta presentar una demanda per injúries i calúmnies perquè "aquí no es maltracten animals".     No només per la posada en escena d'espectacles amb animals i les crítiques generades han sembrat la polèmica en aquesta edició. També ho ha fet la divisió pel projecte de Museu del Circ, que Matabosch vincula al certamen.  La iniciativa compta amb defensors i detractors que han impulsat campanyes a favor i en contra. En aquest sentit, aquest dilluns els impulsors de la campanya 'Tots pel Museu del Circ' han anunciat que ja tenen 10.582 adhesions a favor, que estava previst que entreguessin aquest vespre a l'alcaldessa, Marta Felip, en el decurs de la celebració.

Summary: Les acrobàcies i els salts de Rússia i els equilibris de la Xina, guanyadors del Festival del Circ de Figueres


Trens Dignes alerta que quan funcioni la variant entre Vandellòs i Tarragona, les Terres de l'Ebre podrien quedar-se sense serveis d'alta velocitat. No hi ha proposta oficial ni s'ha activat la Taula de Mobilitat –que s'havia de reunir al setembre-, però les informacions que arriben a la plataforma apunten que cap Rodalies o Talgo que passi per l'Ebre tindrà parada a l'estació de l'AVE del Camp de Tarragona. Mentrestant Territori ha assegurat que l'Euromed podria deixar d'aturar-se a l'Aldea. Trens Dignes exigeix que es mantingui aquest servei, que en tres anys ha tingut 138.000 usuaris, i proposa al Govern que renegociï el conveni amb Renfe pel qual han pagat 1,7 milions d'euros més del que correspondria per bonificar els bitllets.

Summary: Trens Dignes alerta que l'Ebre podria quedar-se sense alta velocitat quan es posi en marxa la variant de Vandellòs


El grup PSC-Units reclama que es convoqui de manera urgent la Comissió d'Afers Institucionals del Parlament, en què el síndic de greuges, Rafel Ribó, ha de comparèixer per informar sobre suposats "obsequis d'alt valor patrimonial" d'empresaris vinculats a la trama de corrupció del 3%, segons diverses informacions. Els socialistes, que faran la sol·licitud aquest dimecres, lamenten que no s'ha produït la compareixença de Ribó que la comissió ja va aprovar al juny, per unanimitat i a proposta de Ciutadans. El PSC critiquen que a dia d'avui no s'ha substanciat encara aquesta compareixença, i alerten que hi ha "més informacions" relacionades que apareixen aquests dies. Concretament, 'El Periódico' ha publicat aquest dimecres que Jordi Soler, acusat de finançar a CDC, hauria pagat un viatge a Berlín a Ribó i la seva filla per veure la final Barça-Juventus del 2015.

Summary: El PSC reclama la compareixença del síndic perquè informi sobre suposats "obsequis d'alt valor patrimonial"


El foc ha cremat una zona ZEPA d'alt valor ecològic ACN Sagunt.-L'incendi que des d'aquest dijous afecta la zona d'alt valor ecològic del Marjal dels Moros, a Sagunt, ja està controlat des d'un quart i cinc minuts de deu del matí, segons el Centre de Coordinació d'Emergències del País Valencià, que no ha precisat la superífice afectada. El foc es va iniciar al migdia i va cremar la zona, considerada Zona d'Espacial de Protecció d'Aus (ZEPA) i d'Importància Comunitària. El foc es trobava estabilitzat des d'aquest dijous al vespre i a la zona encara hi ha treballant una unitat dels Bombers Forestals del govern valencià, tres brigades forestals de la Diputació de València i quatre autobombes, sota el comandament d'un cap de sector i un sergent dels bombers de València. Els treballs es van veure dificultats ahir pel fort vent de ponent que bufava a la zona, amb ratxes de fins a 50 quilòmetres per hora, i que es pot mantenir en les pròximes hores.

Summary: Controlat l'incendi al Marjal dels Moros, a Sagunt


El director de l'Oficina Antifrau, Miguel Ángel Gimeno, ha reclamat que la institució que presideix "ha de tenir capacitat sancionadora i potestat de suspendre decisions administratives per protegir als alertadors de represàlies" sense haver d'esperar la resolució d'un jutge. En una compareixença al Parlament, Gimeno ha criticat que la Proposició de llei de protecció integral dels alertadors els dona competències "molt residuals" i ha defensat que amb la redacció actual de la llei només tenen competències sancionadores "respecte els alts càrrecs o sobre les empreses privades". Gimeno també ha reclamat que els canals que fan servir els denunciants siguin "eficients i independents". Gimeno ha reclamat "més eines i més competències" per tal de poder garantir els drets dels alertadors. Per fer-ho, ha sostingut que la directiva europea és "un punt de partida" i que hi ha "cert consens" en que algú s'ha d'ocupar de l'alertador i per fer-ho l'Oficina Antifrau és l'organisme "més idoni", ha defensat.  "Aplaudim moltíssim la utilització del terme alertador de la llei", ha destacat Gimeno perquè això considera que contribueix a "acabar amb aquest contingut pejoratiu del concepte de 'xivato' en la nostra cultura". Ha defensat un concepte d'alertador que "deixi d'ocupar-se de la vida privada dels alertadors i comenci a parlar del que ha alertat l'alertador".  El director de l'Oficina Antifrau ha demanat la distinció "entre anonimat i confidencialitat". Ha dit que no veu clar "com es poden donar drets de coneixement, de transparència del procediment, de tenir com a part en el procediment, a algú que és anònim". "Com es protegeix algú que no es coneix qui és?", s'ha preguntat.  Durant la compareixença s'ha compromès a tenir, abans d'acabar l'any, una avaluació del cost que tindria per l'Oficina l'adopció de la Llei que s'està treballant. També ha dit que li agradaria que hi hagués "una avaluació sobre l'efectivitat de la norma" que ha considerat que l'hauria de poder fer l'Oficina Antifrau fent d'alguna manera un seguiment de les denúncies. Gimeno ha explicat que en aquest moment quan reben una denúncia sobre algun assumpte del que no són competents la redirigeixen, i si en són competents inicien una investigació, el que passa en un 1,3 dels casos. Després, si hi ha conseqüències penals ho deriven al ministeri fiscal, i en els altres casos ho plasmen en una resolució. "Aquesta institució ens fa cas o no i l'única reacció que podem fer nosaltres és posar-ho a la memòria", ha lamentat. Suggereix la creació d'una bústia única Una de les principals raons per les quals els ciutadans no fan més denúncies és perquè tenen por a les represàlies, ha explicat Gimeno. Ha afegit que una demostració d'aquest fet és que des que l'Oficina Antifrau accepta les denúncies anònimes l'èxit ha estat "tremend" fins al punt que s'han "doblat" des del 2017.  Ha explicat que aquest fet demostra que els ciutadans saben que "poc o molt" investigaran, però també ha reconegut que una part important de les denúncies no són de la seva competència, motiu pel qual ha suggerit la creació d'una "bústia única" per tots els alertadors. Sobre l'origen d'aquestes denúncies, ha tret importància al fet que les denúncies siguin "fundades o amb mòbils espuris" perquè "vistos els resultats dels darrers tres anys, no hi ha cap problema". Ha exposat que el que fan és "valorar la versemblança" de les acusacions, no les seves motivacions. "Per nosaltres el testimoni no existeix, existeix el fet denunciat", ha dit. Sobre la seguretat del sistema informàtic per preservar-se de possibles atacs, Gimeno ha destacat que tenen una part de la xarxa de l'Oficina Antifrau amb accés a internet i una part que no ho està però que és "poc operativa". També ha indicat que participen del mateix tallafoc que la Generalitat de Catalunya però que també tenen "un sistema més" del que no ha volgut donar detalls. "No ens fiem de ningú, hem vingut per ser molestos", ha reblat.

Summary: L'Oficina Antifrau reclama "capacitat sancionadora" per protegir els alertadors de represàlies


Un nadó es troba en estat crític, dos adults en estat greu i almenys 13 persones més en estat lleu ACN Badalona.-Tres persones han mort i diverses més han resultat ferides aquest dissabte al matí en l'incendi de varis habitatges en un edifici de deu plantes a Badalona, segons han informat els Bombers de la Generalitat. Entre els ferits, hi ha un nadó en estat crític, dos adults en estat greu i 13 persones més en estat lleu, segons les primeres informacions del Sistema d'Emergències Mèdiques (SEM). Els fets s'han produït la voltant de les nou del matí en un bloc situat a l'Avinguda Marquès de Mont-roig 244. En arribar al lloc, els Bombers s'han trobat amb l'incendi molt desenvolupat. El foc ha afectat almenys quatre habitatges.  (En aquesta actualització, s'ha afegit que hi ha un nadó en estat crític, dos ferits greus i 13 més lleus) Fins al lloc de l'incendi, s'hi han desplaçat nou dotacions dels Bombers de la Generalitat, set dels Bombers de Barcelona, i nou unitats del Sistema d'Emergències a més dels Mossos d'Esquadra i la Policia Local.

Summary: ACTUALIZACIÓ:Tres víctimes mortals i varis ferits en l'incendi de diversos habitatges d'un edifici de deu plantes a Badalona


Entre abril i juny van ocupar el 23% de la totalitat del mercat d'oficines de la capital catalana ACN Barcelona.-La superfície contractada per instal·lar-hi espais de 'coworking' a Barcelona durant els primers sis mesos de l'any ja ha superat la de tot el 2018, segons la consultora immobiliària Forcadell. Així, entre el abril i el juny la superfície contractada en el mercat d'oficines de la capital catalana es va elevar fins als 56.080 metres quadrats davant els 46.700 metres quadrats de l'any passat. A més, els operadors d'oficines flexibles van contractar en el darrer trimestre 28.400 metres quadrats, xifra que suposa el 23% de la totalitat del mercat d'oficines en la capital catalana durant aquest període. Segons Forcadell, l'auge es deu al fet que els operadors del sector saben que ara és un bon moment per fer-se amb les millors ubicacions tot i que no les puguin ocupar plenament i a què han sorgit nous operadors, alguns d'ells estrangers. És el cas de Loom, que fins ara estava a Madrid i ha contractat 2.000 metres quadrats a Barcelona; l'operador italià Talent Garden (3.900 i 3.600 metres quadrats), del francès Wojo (8.000 metres quadrats), de Firstworkplaces (5.500 metres quadrats) i de l'aliança entre CustomSuits i El Corte Inglés.

Summary: La superfície contractada per a coworking el primer semestre a Barcelona ja supera la de tot el 2018, segons Forcadell


El president espanyol trenca la tradició dels seus predecessors de no publicar autobiografies durant el mandat ACN Madrid.-El president del govern espanyol, Pedro Sánchez, publicarà el pròxim 19 de febrer el llibre “Manual de resistencia” (Ediciones Península), una obra autobiogràfica sobre el seu ascens, caiguda i reconquesta de la secretaria general del PSOE per arribar a La Moncloa un any després. Sánchez, trenca d’aquesta manera la norma no escrita per als presidents espanyols de no publicar autobiografies durant la seva estada a La Moncloa. Fonts del seu executiu asseguren, però, que el llibre va ser escrit “en la seva major part abans d’arribar a La Moncloa” i que “simplement ha estat actualitzat en algunes parts”. Segons l’editorial, el llibre –de 320 pàgines- narra el recorregut vital de Sánchez “com a part d’un procés personal de resiliència que no s’entendria sense la fortalesa de les seves conviccions”.  El llibre, que forma part de la col·lecció ‘Huellas’, parteix de la seva arribada a la secretaria general del PSOE, l’expulsió en aquell Comitè Federal del partit que va culminar amb la seva dimissió i el seu retorn després de guanyar les primàries del partit per a ser investit president un any després.  “En qüestió de mesos ha situat el nostre país en primera línia de defensa de valors i polítiques progressistes, la justícia, l’europeisme, el feminisme i l’ecologisme”, diu la sinopsi del llibre.

Summary: Sánchez publica el llibre “Manual de resistencia” sobre el seu periple al PSOE i l’ascens a La Moncloa


L'alcaldessa de Santa Coloma de Gramenet i els alcaldes de Terrassa, Granollers i Castellar del Vallès han reclamat al PSC que "s'oposi frontalment" a l'aplicació de l'article 155 de la Constitució anunciat aquest dissabte pel govern espanyol. En un comunicat, Núria Parlón, Jordi Ballart, Josep Mayoral i Ignasi Giménez han expressat el seu "radical desacord i rebuig" amb la intervenció de la Generalitat de Catalunya i han recordat que els socialistes catalans sempre han treballat per "l'exercici i constant enfortiment de l'autogovern". Tots quatre adverteixen que la intervenció del Govern i el Parlament de Catalunya tindria conseqüències "irreparables".  "Expressem el nostre més radical desacord i rebuig a l'aplicació de l'article 155 i les mesures que se'n deriven, comunicades aquest matí pel govern de l'Estat", diuen Parlón, Ballart, Mayoral i Giménez. En el seu comunicat, els alcaldes socialistes demanen al PSC que "s'oposi frontalment a aquesta mesura i no validi, en cap cas, la seva posada en marxa".  "El projecte dels socialistes catalans es fonamenta en l'exercici i constant enfortiment de l'autogovern de Catalunya. L'aplicació del 155 suposa, de fet, la suspensió de l'autonomia de la Generalitat i el Parlament de Catalunya, les conseqüències del qual serien irreparables", indiquen els alcaldes.  A més, els batlles socialistes insten el govern de la Generalitat a no tirar endavant "cap mesura irreversible i unilateral i que, per tant, no faci cap declaració d'independència". "No és moment de prendre cap decisió que faciliti la ruptura", han indicant. "És imprescindible aturar el rellotge, congelar totes les condicions prèvies i asseure's a parlar sense exclusions ni línies vermelles", han expressat.

Summary: Els alcaldes de Santa Coloma, Terrassa, Granollers i Castellar exigeixen al PSC que "s'oposi frontalment" al 155


El Govern ha aprovat aquest dimarts interposar un conflicte de competència davant el Tribunal Constitucional en relació amb l'adquisició de crèdits de carboni a càrrec del Fons de Carboni, dins del Pla d'Impuls al Medi Ambient en el sector de l'empresa, l'anomenat PIMA Empresa, per a la reducció de gasos amb efecte d'hivernacle. Ho ha fet després que el Consell de Garanties Estatutàries hagi emès un dictamen que conclou que determinats preceptes del Pla vulneren les competències de la Generalitat. Segons el Govern, en la regulació establerta per a l'aplicació del sistema d'ajudes en relació amb el Pla PIMA Empresa d'impuls al medi ambient en el sector empresarial "no es respecta" l'ordre competencial vigent en matèria de medi ambient ja que, segons apunta, l'Estat estableix un sistema de gestió directa centralitzada en el qual es reserva l'exercici de totes les funcions executives. Amb això evita la distribució territorialitzada dels fons, pressupostats en cinc milions d'euros, entre les comunitats autònomes, afegeix l'Executiu. El Govern considera que en la regulació establerta en el Reial decret que regula l'adquisició dels Fons de Carboni per a una economia sostenible es margina novament les comunitats autònomes de les funcions executives que els correspon en matèria de medi ambient. El 2012 el Govern ja va interposar recurs d'inconstitucionalitat contra alguns dels preceptes que regulen el procediment general dels Fons de Carboni en considerar que no es respectaven les competències de la Generalitat al reservar a instàncies estatals la realització de funcions  executives.

Summary: El Govern presenta un recurs d'inconstitucionalitat contra el pla estatal que regula l'adquisició dels crèdits de carboni


La cooperativa Gedi ha engegat una nova ràdio social a Manresa conduïda per adolescents que manifesten absentisme i risc de fracàs escolar. Sota el nom de Ràdio Social La Clau, el canal de comunicació busca ajudar-los a desenvolupar habilitats com ara "la lectura, l'escriptura o a expressar-se", segons ha explicat a l'ACN un els integrants de Gedi, Norman López. Quatre cops a la setmana, els joves emeten continguts via Internet, elaborats per ells mateixos. Les emissions han arrencat aquest 2018 i s'hi realitzen, entre d'altres, informatius, ràdio-fórmula, tertúlies i retransmissions. Els 'aprenents' a periodistes són una trentena d'adolescents de tercer i quart d'ESO d'Instituts de tota la comarca del Bages, inscrits a la Unitat d'Escolarització Compartida (UEC) La Clau, que està gestionada per la cooperativa Gedi. Les emissions de la nova Ràdio Social La Clau han arrencat aquest 2018 i, cada dia, generen nous continguts. S'hi realitzen informatius, ràdio-fórmula, tertúlies, retransmissions, entre d'altres. "Intentem treballar tots els formats", explica López, que també reconeix que "malgrat que teníem moltes expectatives, estem fent moltes més coses del que pensàvem". En aquest sentit, l'educador de la UEC, Isaac Aureli, ha apuntat que la implicació dels joves ha estat clau. Posa com a exemple un cas real que ha succeït al barri de la Font dels Capellans, on s'ubica la UEC La Clau. Els joves "van detectar que es feien activitats gratuïtes que s'han deixat de fer i neix d'ells mateixos la inquietud periodística d'investigar el que ha passat", explica. Ara s’estan preparant "entrevistes i reportatges per donar visibilitat a l'assumpte", afegeix. Una eina educativa Aureli remarca el "potencial didàctic" que té la Ràdio Social La Clau pels joves. Diu que té efectes en més àmbits dels que pensaven i en matèries curriculars que van més enllà de la llengua. Com autèntics periodistes, elaboren les seves peces buscant "les fonts, corroboren la veracitat, sintetitzen...", enumera. A més, afegeix, "des d'un caire més humà, els hi ha donat una empatia social més gran de la que tenien". Les xarxes socials també juguen un rol important en el projecte però "des d'un punt de vista pedagògic", afegeix l’educador. I és que els joves són també els encarregats de liderar les xarxes socials del mitjà que condueixen i de penjar els continguts a la pàgina web. A més, disposen d’un canal a Youtube on es pengen els programes enregistrats en vídeo,  un cop han estat emesos.  Construir un mitjà Una UEC és un recurs educatiu que combina la formació teòrica amb l'adquisició de coneixements a través de la pràctica de diferents oficis, com és el cas de la Ràdio Social La Clau. Per tal d’ajudar-los a assolir l'èxit escolar, els educadors de la UEC i el tutor del centre on estudien fan una adaptació en el currículum dels joves que incorpora activitats molt més pràctiques que les que es fan en un centre ordinari. Aquest fet els dona l'oportunitat de completar la seva escolarització obligatòria. A hores d'ara, el projecte de la Ràdio Social La Clau, que compta amb el suport de la Fundació La Caixa, es troba encara en una fase molt embrionària. Carles Jódar, coordinador de Gedi Media, explica però que davant el bon funcionament que està tenint i els efectes que està causant en els adolescents aspiren a anar més enllà i, potser, en un futur a mig o llarg termini, acabar esdevenint un "mitjà de comunicació multimèdia" que informi de l'actualitat com un de convencional però sense perdre aquesta visió social i educativa. Així, afegeix, es podria fins i tot arribar a convertir en una "sortida professional" pels joves que en formen part. "És periodisme posat al servei de l'educació social", conclou.

Summary: Joves amb risc de fracàs escolar condueixen una nova ràdio a Manresa


L'Associació d'Usuaris Financers (Asufin) alerta que les operacions de reunificació de deute poden resultar "molt cares" als consumidors. Segons un estudi publicat aquest dilluns, Asufin assenyala que agrupar tots els préstecs en un de nou pot arribar a multiplicar per set els interessos inicials i incrementar notablement el passiu total. En l'informe, l'associació apunta que el deute total pot incrementar-se entre un 18% i un 84% en funció del prestatari contractat. La presidenta de l'organització, Patricia Suárez, creu que cal "extremar les precaucions" a l'hora de contractar aquests productes i suggereix que les famílies apliquin "plans d'estalvi mensual per evitar imprevistos". La reunificació de deute és una operació que permet saldar tots els préstecs d'un usuari a canvi de generar-ne un de nou, ja sigui a través d'un nou crèdit o hipoteca. A través d'aquesta acció, els clients aconsegueixen reduir les quotes mensuals –aquesta rebaixa pot arribar a ser del 80%, segons Asufin- a canvi d'incrementar el deute i el període d'amortització. La gran majoria dels consumidors consultats per Asufin que han dit a terme aquesta operació (el 70%) han acudit a un banc convencional, tot i que un 22% ha anat a prestataris privats. Per l'associació, aquesta última dada és "preocupant", ja que les entitats privades "s'escapen del radar dels reguladors financers". En aquest sentit, Asufin recomana als consumidors fer un control responsable de les seves despeses, comparar la Taxa Anual Equivalent (TAE) dels productes abans de signar qualsevol document i limitar la contractació de productes financers per evitar sobreendeutaments.

Summary: Asufin alerta que la reunificació de deutes pot arribar a multiplicar per set els interessos inicials


Els Mossos d'Esquadra van denunciar el passat 17 de març un home de 25 anys i veí de Sant Fruitós de Bages com a presumpte autor d'un delicte contra la seguretat viària. Els fets van passar el mateix dia en un control de velocitat que la policia havia muntat al quilòmetre 81 de la C-16, al terme municipal de Puig-Reig (Berguedà). Cap a la una del migdia els agents van detectar un vehicle que circulava a 164 km/h en un tram on la velocitat màxima permesa era de 120. En aturar el vehicle, els mossos van comprovar que el conductor presentava símptomes de trobar-se sota la influència de begudes alcohòliques. La prova d'alcoholèmia va donar un resultat positiu de 0,75 mg/l d'aire expirat, el triple del permès. El denunciat haurà de presentar-se davant del jutjat d'instrucció en funcions de guàrdia de Berga quan sigui requerit. D'altra banda, els Mossos van dur a terme una altra actuació a la carretera C-16, però en aquest cas al punt quilomètric 44, dins del terme municipal de Sant Vicenç de Castellet (Bages). Pels volts de quarts de cinc de la tarda els mossos van detectar un turisme que circulava a 204 km/h, en un tram limitat a 120 km/h. Per aquest motiu el conductor, un home de 39 anys i veí de Terrassa va ser denunciat administrativament per conduir amb excés de velocitat. La sanció ascendeix a 600€ i suposa la pèrdua de 6 punts del permís de conduir.

Summary: Enxampen un conductor que circulava per la C-16 amb excés de velocitat i triplicant la taxa d'alcohol permesa


La Guàrdia Urbana de Barcelona ha celebrat aquest diumenge la cinquena edició de la Cursa que organitza el Club DiR amb la col·laboració el cos policial de la capital catalana i l'Ajuntament de Barcelona. Amb l'objectiu de "fomentar la pràctica d'exercici físic i hàbits saludables", la cursa ha assolit un rècord de participació amb gairebé 10.000 corredors inscrits. Els corredors han escollit entre dues proves, la de 5 i la de 10 quilòmetres, en un recorregut en línia recta que travessa l'emblemàtica Diagonal. La prova també té una vocació solidària i l'organització ha lliurat 0,50 cèntims d'euro de cada inscripció a l'Associació Superar l'Ictus Barcelona, del grup Fundació Ictus. L'entitat ha rebut un txec de 4.750 euros.

Summary: La 5a Cursa de la Guàrdia Urbana de Barcelona bat el rècord de participació amb gairebé 10.000 corredors


La portaveu del PSOE al Congrés dels Diputats, Adriana Lastra, ultima un acord amb les grans formacions espanyoles per a la configuració de la Mesa del Congrés que es constituirà el pròxim 21 de maig. Els socialistes tenen avançades les negociacions per a una mesa amb majoria progressista i sense representants del PNB ni tampoc dels independentistes o de Vox. Segons fonts del PSOE, el plantejament actual és que l’òrgan de govern de la cambra baixa estigui format per tres membres del PSOE, dos de Podem, dos del PP i dos de Cs. Això evitaria el bloqueig que el PP i Cs van fer la passada legislatura, però deixaria sense veu les forces nacionalistes, que hi van tenir l’últim representant durant la desena legislatura (2011-2016), quan Jordi Jané va ocupar el càrrec de vicepresident quart de la Mesa per CiU.  La vicepresidenta del govern espanyol, Carmen Calvo, ha apuntat aquest dilluns durant la recerca de l’acta de diputada que a hores d’ara encara no sap qui serà el candidat o candidata a la presidència del Congrés. En tot cas ha recordat que la portaveu dels socialistes, Adriana Lastra, està parlant amb els grups parlamentaris per fer “una Mesa representativa”.  Amb tot, segons Calvo, a aquesta Mesa “no hi han de ser tots els partits”, sinó aquelles forces “que assoleixin un acord per a l’òrgan de govern” del Congrés dels Diputats. “Estem assolint un acord de proporcionalitat dels grups”, ha conclòs. La Mesa que es constitueixi el dia 21 haurà d’adoptar ja algunes decisions importants com la formula que utilitzarà respecte als quatre diputats presos: Oriol Junqueras,  Jordi Sànchez, Jordi Turull i Josep Rull, depenent també del criteri que expressi aquest dilluns el Tribunal Suprem al respecte.

Summary: El PSOE té avançada la negociació d’una Mesa del Congrés amb majoria progressista i sense PNB ni independentistes


La celebració dels 50 anys del Secretariat de Corals Infantils de Catalunya culminarà el 21 de maig al Palau Sant Jordi amb un gran concert-espectacle de  2.500 cantaires que entonaran dues estrenes: una suite d’èxits de diverses cantates composta i dirigida per Josep Vila, i una cantata sobre les peculiaritats de les corals infantils, amb música de Joan Vives i lletra de Piti Español. El director teatral Joan Font s’ha implicat amb la celebració i no només donarà forma a aquest concert sinó també a la sèrie d’assajos i cercaviles previs que recorreran diversos municipis catalans, i al tret de sortida de tot plegat: Un concert el 19 de febrer al Teatre Conservatori de Manresa amb les corals fundadores de l’entitat, presentat per Antoni Bassas.  El director-fundador de Comediants, Joan Font, participarà activament en els actes de celebració del 50è aniversari del Secretariat de Corals Infantils de Catalunya (SCIC). A ell se li ha encarregat la direcció d’escena del concert inaugural a Manresa i del concert que culmina la commemoració, el 21 de maig al Palau Sant Jordi, i també ha afavorit la celebració d’una sèrie d’assaigs previs a aquesta cita pel territori amb cercaviles de les corals participants anticipant el repertori del concert. Els assaigs tindran lloc a Lleida, Valls, Arenys de Mar, Montserrat, València, Vic, Sant Cugat i Barcelona. Font ha diferenciat aquest dimarts entre el concert inaugural, “de record històric”, amb el concert-espectacle del Sant Jordi, en què proposa una mirada cap al futur. Sense donar gaires pistes de l’estètica que tindrà la posada en escena, Font sí que ha avançat que el concert de Manresa –on actuaran els cantants dels cors fundacionals del SCIC-, la vessant musical es combinarà amb l’artística a través d’un pintor que durant la cantata anirà dibuixant.   Mentre Josep Vila dirigeixi els cantaires interpretant la seva composició ‘L’enfilall’, l’artista anirà fixant l’estrena d’aquesta peça i del mateix concert en una obra. “M’interessava que hi hagués quelcom que anés més enllà de la proposta convencional, i que fes alguna cosa que l’espectador normal no pot fer”. “Aquest és el sentit, fer-lo un acte molt emotiu, i unint les idees d’on venim, on estem, i cap a on anem”, ha apuntat.  Els actes de celebració culminaran el dia 21 de maig amb un concert-espectacle de gran format al Palau Sant  Jordi, on hi participaran uns dos-mil cinc- cents cantaires d’entre 7 i 16 anys, de 110 corals infantils del país.  En aquest concert s’hi estrenaran dues obres: la suite dels èxits de diverses cantates estrenades pel SCIC composta i dirigida per Josep Vila i Casañas (es pre estrenarà a Manresa) i una cantata sobre les peculiaritats de les corals infantils, amb música de Joan Vives i lletra de Piti Español, que serà dirigida per Josep Prats.  Durant l’intermedi, Santi Serratosa conduirà una peça de percussió corporal participativa amb els cantaires i el públic. En aquest cas, Font no ha donat gaires pistes de com anirà l’espectacle. Això sí, ha insistit que “és important que hi hagi coses noves i fresques”, per celebrar projectant-se cap al futur més que mirant el passat.  El SCIC va néixer l’any 1967 per impuls de diverses corals i entitats del país que perseguien diversos objectius: difondre el repertori tradicional, formar nous directors de corals, impulsar la creació de nou repertori i coordinar les trobades de corals que se celebren cada cinc anys. Actualment existeixen unes 110 corals infantils arreu dels territoris de parla catalana, on participen al voltant de 5.000 cantaires.

Summary: Joan Font dóna forma als actes de celebració dels 50 anys del Secretariat de Corals Infantils de Catalunya


ERC ha tornat a proposar al Congrés avançar el dret a vot dels 18 als 16 anys al conjunt de l'Estat. Els republicans registren aquest dijous a les Corts una proposició de llei per modificar la legislació electoral, una iniciativa que ja van portar a la cambra baixa el 2016 i que van tombar PP, Cs, PNB, Fòrum Astúries, UPN i CC. "Ja hem presentat la mateixa proposició en dues ocasions. Persistim en aquesta mateixa lluita i, per tant, tornem a presentar-la", ha dit la diputada d'ERC al Congrés Marta Rosique en una atenció als mitjans. Rosique ha defensat "que els joves puguin participar de les decisions polítiques" i puguin "decidir sobre lleis educatives, socials i laborals". "Una de les formes d'aconseguir-ho és que puguin també exercir el seu dret a vot", ha argumentat. El 2016 el PSOE, Podem, PDeCAT i Compromís van donar suport a la iniciativa i Rosique ha esperat que tornin a recolzar-la. "Si tenim els mateixos vots que el 2016 vol dir que s'aprovaria. Esperem tenir una gran victòria que impliqui garantir més drets als joves de més de 16 anys", ha afirmat. Rosique ha confiat que PSOE i Podem "tornin a votar el mateix que van votar l'últim cop i que se segueixin comprometent a defensar els drets dels joves". La diputada dels republicans al Congrés ha explicat que es tracta d'una "reivindicació històrica" de les Joventuts d'Esquerra Republicana i ha estat acompanyada de membres del Jovent Republicà. El seu portaveu, Pau Morales, ha defensat que "en una societat cada cop més envellida és important que la veu dels joves tingui més pes".

Summary: ERC torna a proposar al Congrés avançar el dret a vot als 16 anys al conjunt de l'Estat


La Fundació Denaes ha fet una crida a manifestar-se davant dels ajuntaments de tot l'Estat ACN Barcelona.-Unes 350 persones, segons l'Ajuntament de Barcelona, s'han concentrat aquest dissabte a la Plaça Sant Jaume de Barcelona per protestar contra el referèndum de l'1-O i per cridar consignes a favor de la unitat d'Espanya. La convocatòria s'ha desenvolupat sense incidents destacats, tot i que si s'ha produït algun moment de tensió, com per exemple quan s'ha hagut d'acompanyar una persona fora de la plaça, segons els Mossos d'Esquadra. La concentració estava convocada per la Fundació per a la Defensa de la Nació Espanyola (Denaes), que ha cridat a assistir davant dels ajuntaments de tots els pobles de l'Estat. En la convocatòria, cridaven a manifestar-se contra els "sediciosos colpistes" i "en defensa dels catalans i de la resta d'espanyols que veuen amenaçada la seva nació, els seus drets i la seva pròpia convivència".  La convocatòria també es demanava que es dugués la bandera espanyola com a símbol de "la pàtria comú i indivisible" i que s'evités cap referència a partits polítics. D'altra banda, a Mataró, una trentena de persones s'han manifestat a Mataró davant l'Ajuntament, escortats per la Policia Local i els Mossos d'Esquadra. Precisament, a l'interior de l'edifici consistorial s'hi celebraven casaments i els agents han hagut d'acompanyar els convidats. A partir de la una del migdia, els Mossos d'Esquadra els han allunyat del centre de la ciutat. La concentració també s'ha celebrat a Reus, a la Plaça del Mercadal, on s'ha topat amb un grup d'antifeixistes i els assistents i el públic a l'assaig convocat per la colla castellera dels Xiquets de Reus. Separats per un cordó policial de Mossos d'Esquadra, el centenar persones que han respost a la crida de la plataforma Movilízate contra el Separatismo han intercanviat càntics amb la resta de persones. Malgrat algun moment de tensió i alguns insults entre assistents a banda i banda, tampoc hi ha hagut cap incident. Per últim, a Madrid, prop de 5.000 persones s'han concentrat davant l’Ajuntament de Madrid en defensa de la "unitat d'Espanya" i contra el referèndum i per expressar el seu suport als agents de la Guàrdia Civil i a policia espanyola. A més, s'hi ha pogut sentir crits com “Puigdemont, a la prisión” i “unidad nacional”, així com “visques” als antidisturbis, però també crítiques a Rajoy, per no “defensar la nació”. També crits de “No ens enganyen, Catalunya és Espanya”, contra l’alcaldessa de Madrid, Manuela Carmena i himnes franquistes.

Summary: Unes 350 persones es concentren a la Plaça Sant Jaume contra el referèndum


El Mercat de Música Viva de Vic (MMVV) estrenarà la 'Festa de balls per salvar el món', un espectacle que avança per la història de la humanitat i conspira amb la idea que tots els grans esdeveniments han estat causats per una coreografia. "És bastant terrible, curiós, simpàtic o frívol que 'La Mayonesa' provoqui atacs terroristes", afirma Miguel Ángel Blanca, director de l'obra, que mira de relativitzar la "necessitat que tenim de ser protagonistes d'alguna cosa". Així, la narració dels personatges es veu interrompuda per una notícia d'última hora que anuncia el desastre de Txernòbil o l'atemptat a les Torres Bessones de Nova York. Aleshores, una cançó que ha marcat la història del 'pop' o del 'reggaeton' interpretada per músics en directe surten en escena per acompanyar el ball dels protagonistes.

Summary: El MMVV estrena 'Festa de balls per salvar el món', una obra sobre la història de la humanitat a partir de coreografies


El president del grup parlamentari del PPC, Xavier Garcia Albiol, ha comparat aquest dimecres la "inconstitucionalitat" de l'estelada amb la de la bandera franquista. "A mi no m'agrada. És tan inconstitucional com la bandera que havia onejat durant la dictadura", ha subratllat des de la sala de premsa del Parlament. Per això, veu bé que el govern espanyol n'hagi prohibit l'accés a l'estadi Vicente Calderón, on es disputarà diumenge que ve la final de la Copa del Rei. Albiol, però, ha afegit que tampoc li semblaria malament que es permetés exhibir estelades mentre els aficionats "es comportin".

Summary: Albiol subratlla que l'estelada és "tan inconstitucional" com la bandera franquista


La CUP-CC i la CUP Capgirem Barcelona han exigit a l'Ajuntament de Barcelona i a la Generalitat de Catalunya que retirin les acusacions contra Arran per l'atac a un bus turístic el 27 de juliol. A través d'un comunicat difós aquest divendres, la formació també els ha demanat "que deixin de valorar com a bé públic un dels instruments que contribueixen a fer possible que el turisme sigui la indústria extractiva de la ciutat i del país". Paral·lelament els cupaires han reclamat explicacions al departament d'Interior i al consistori barceloní sobre els desallotjaments als carrers Entença i Sugranyes, el dimarts i dimecres d'aquesta setmana. Uns operatius policials que ha qualificat de "violents i desproporcionats". Els cupaires consideren que el desplegament policial pel desallotjament del bloc situat al número 151 del carrer Entença de Barcelona va ser "excessiu" i es va fer "una actuació totalment desproporcionada". A més, afirmen que l'actuació dels Mossos va ser "violenta i va causar que dues persones haguessin de ser dutes a l'hospital en ambulància". I denuncien que "la propietat de l'edifici té un acord de venda amb 'Renda Corporación' –Societat que gestiona edificis de lloguer regentada per personatges com Luís Conde i altres destacats empresaris vinculats al PP- pel 30 de novembre amb la condició que l'edifici estigui buit". Per aquesta raó, la CUP demana a la conselleria d'Interior que doni explicacions públiques sobre la col·laboració amb empreses privades que es dediquen a desallotjar famílies que okupen habitatges" perquè no en tenen. Pel que fa al desallotjament de l'edifici del número 9 del carrer Sugranyes, la CUP també ha criticat la violència i la desproporció amb la qual es va dur a terme. I ha criticat al consistori barceloní perquè "no va reallotjar les famílies com se li demanava". Per tot plegat, la formació també ha demanat explicacions a l'Ajuntament de Barcelona "sobre les actuacions policials de la Guàrdia Urbana i sobre els criteris tècnics dels inspectors d'habitatge que van visitar el lloc d'Entença 151". A més, ha posat de manifest la necessitat de tirar endavant un instrument legislatiu sobre habitatge que garanteixi el dret a un habitatge digne per sobre de fons d'inversió i dinàmiques especulatives". En aquesta línia, també ha demanat al consistori que "ampliï amb urgència el parc públic d'habitatge sense més dilacions". Segons la CUP, "la falta de legislació adequada per a garantir l'habitatge digne a Catalunya suposa un dels principals esculls a casa nostra per fer front a les dinàmiques especulatives i als models orientats" al turisme.

Summary: La CUP exigeix a l'Ajuntament i a la Generalitat que retirin les acusacions contra Arran per l'atac a un bus turístic


Aquest dilluns han declarat als jutjats de Tarragona les dues persones investigades per un suposat delicte de desordres públics amb motiu del trasllat de l’expresidenta del Parlament Carme Forcadell de la presó de Mas d’Enric cap a Brians 2, l’1 de febrer. Els dos investigats han negat les acusacions dels Mossos. Segons ha explicat un d’ells a l’ACN, estaven participant en l’acció de comiat a Forcadell quan, en un moment donat, es van apartar cap a una zona fosca adjacent a la carretera per orinar. “Després ens vam trobar assenyalats per la policia, que ens demanava que ens identifiquéssim”, ha afirmat Eugeni Barrero. Dimarts estan citats a declarar set agents com a testimonis. En aquesta mateixa causa, el jutjat d’instrucció número 6 de Tarragona també ha englobat les denúncies de quatre manifestants contra els Mossos d’Esquadra. Segons ells, els agents van actuar de forma “desproporcionada”. La policia va utilitzar les porres per apartar alguns ciutadans que intentaven obstaculitzar el pas de la comitiva.  Dimarts està previst que declarin com a testimonis set agents dels Mossos d’Esquadra i el dia 27 declararan dues persones lesionades. Aquest dilluns també han comparegut com a testimonis dues persones que van atendre la persona que va ser traslladada en ambulància perquè els agents l'haurien empès i hauria caigut a terra, segons la versió dels manifestants. A l’espera de conèixer les declaracions dels Mossos d’Esquadra, l’advocat dels dos investigats ha avançat que preveu demanar l’arxivament del cas respecte tots dos per manca de proves.

Summary: Els dos investigats per desordres públics a Mas d’Enric durant el trasllat de Forcadell neguen els fets


El Departament d’Ensenyament i l’Ajuntament de Tarragona han acordat apuntalar preventivament dues aules de 2n de primària de l’escola de Torreforta després que divendres s’hi va detectar un moviment del terra. Segons ha explicat la directora dels serveis territorials d’Ensenyament, Sílvia Rodes, els tècnics han observat que el terra d’ambdues classes s’ha desprès de l’envà “uns mil·límetres” per causes que encara es desconeixen. Rodes ha detallat que les aules afectades estan situades damunt de la sala d’actes i que la construcció data del 1989. Tot i això, la folgança no representa “cap perill”, segons els arquitectes. De moment, però, la quarantena d’alumnes afectats continuaran en aules provisionals a l’espera de l’apuntalament, que anirà a càrrec de l’Ajuntament. Posteriorment, s’hi realitzaran proves de càrrega per determinar l’abast de les actuacions.  La directora dels serveis territorials d’Ensenyament ha afirmat que, un cop s’apuntalin les aules, els alumnes podran retornar a les seves classes, tot i que el centre disposa d’alternatives. Quan s’hagin de realitzar les proves de càrrega, els hauran de tornar a desplaçar cap a altres estances. De moment, segons ha assegurat el director, Josep Queraltó, continuen desenvolupant el seu treball curricular amb normalitat. Sílvia Rodes ha afirmat que l’edifici es va sotmetre el 2011 a un estudi patològic i que no s’hi va detectar cap incidència. “Ha estat un tema menor en una part extrema de l’edifici i valorarem què ha pogut passar”, ha manifestat. Després que els arquitectes tècnics municipals i del Departament fessin una diagnosi de les aules, tant divendres com aquest dilluns, el centre ha informat de la situació a l’AMPA i a les famílies. El regidor d’Ensenyament de l’Ajuntament de Tarragona, Francesc Roca, ha avançat que aquest dimarts s’endegaran els tràmits d’urgència per poder apuntalar la zona afectada i que l’escola pugui retornar a la normalitat a partir de dilluns. Les obres d’apuntalament les assumirà el consistori. Roca ha avançat també que l’objectiu de l’Ajuntament i d’Ensenyament és anar auditant l’estat dels equipaments per adequar les inversions a les necessitats.

Summary: Apuntalaran preventivament dues aules de l’escola de Torreforta per un moviment del terra


L'aspirant a la presidència del PDC i expresident de la Generalitat, Artur Mas, ha assegurat que "ni la CDC d'abans ni al Partit Demòcrata d'ara votaran a favor" de la investidura de Mariano Rajoy ni avalaran cap pacte d'estabilitat amb el PP. "Ho veureu per la via dels fets", ha sentenciat després de votar a les primàries del nou partit per escollir l'estructura directiva. Ho dit arran de les crítiques per la gestió de la votació del seu partit a la Mesa del Congrés aquesta setmana. Mas considera que "de tot plegat se n'ha fet un gran massa" i creu que en altres ocasions, com la configuració de la Mesa del Parlament, no hi ha hagut "l'enrenou" d'aquesta setmana. "Les coses importants al Congrés i al Senat vindran les properes setmanes, és significatiu", ha augurat aquest dissabte.

Summary: Mas garanteix que el PDC no votarà a favor de la investidura de Rajoy ni segellarà cap pacte d'estabilitat amb el PP


L'Hospital de Berga ha donat l'alta mèdica a tres pacients ingressats per coronavirus. A més, en les últimes hores no s'ha confirmat cap nou cas entre els professionals sanitaris. En total, a l'hospital de referència del Berguedà hi ha 37 pacients ingressats que han donat positiu a la prova de la covid-19. Al Berguedà han mort tres persones a causa de la malaltia.

Summary: L'Hospital de Berga dona l'alta mèdica a tres pacients ingressats per coronavirus


El candidat número dos de la llista de Junts per Catalunya (JxCat), Jordi Sànchez, ha intervingut en l'acte central de la campanya amb un missatge gravat d'àudio. L'expresident de l'ANC ha assegurat que l'únic "adversari polític" en les eleccions del 21-D no són ni els candidats de Cs, PSC i PPC, Inés Arrimadas, Miquel Iceta i Xavier García Albiol -respectivament-, sinó el president espanyol, Mariano Rajoy. Segons ha afirmat Sànchez aquest divendres al vespre, "l'única victòria que Rajoy no podrà amagar ni manipular és la del president Puigdemont", unes paraules que s'ha endut una gran ovació al pavelló d'esports de la Vall d'Hebron, ple amb més de 3.000 persones. El número dos de JxCat, empresonat a Estremera des de fa dos mesos, ha demanat que "no es doni l'esquena" a Puigdemont, i ha exigit a Rajoy que tregui "les seves mans brutes" del Govern de la Generalitat.

Summary: Jordi Sànchez: "L'única victòria que Rajoy no podrà amagar ni manipular és la del president Puigdemont"


L'Ajuntament de Sant Jaume de Llierca (Garrotxa) considera que la sentència del TSJC sobre la planta de triatge obliga a buscar un nou emplaçament en sòl industrial i demana a la Generalitat i al Consell Comarcal de la Garrotxa que s'aprofiti aquesta "oportunitat" per obrir un nou procés de reflexió sobre l'emplaçament. Arran de la sentència, que invalida dos punts del pla especial referents a l'afectació de terrenys de protecció especial i a l'amplada dels accessos, el consistori insisteix que voler construir-lo a Can Coma de Baix seria un "error" per tractar-se d'uns terrenys "sensibles i valuosos i de qualitat agrícola i natural". És per això que demanen un nou estudi sobre la "necessitat i ubicació de la planta en sòl industrial al municipi, amb millors accessos i, sobretot, allunyats del riu Fluvià."

Summary: Sant Jaume de Llierca creu que la sentència de la planta de triatge obliga a buscar un nou emplaçament en sòl industrial


El germà de la menor de 13 anys degollada a Mataró a finals de juny ha estat detingut. El noi, de 17 anys, està acusat del crim i ha estat extradit a Espanya després de ser arrestat a Alemanya pocs dies després del crim, segons ha avançat la Sexta. El jove ha estat posat a disposició de les autoritats judicials i ha ingressat en un centre d'internament de menors, ha pogut confirmar l'ACN. El cadàver de la menor d'origen rus va aparèixer el diumenge 16 de juny amb un tall al coll en un pis del barri de Cerdanyola de la capital del Maresme. La víctima vivia amb el seu germà, que va desaparèixer coincidint amb l'assassinat. Inicialment, els Mossos van començar a buscar-lo però sense vincular-lo directament al crim. Creien que la seva vida corria perill ja que no es descartava que el cas fos una venjança contra la mare, que durant el succés estava a Rússia celebrant l'aniversari del seu fill gran.  La policia científica va buscar proves durant hores a la casa –al número 83 del carrer de Burriac-, va analitzar totes les càmeres de seguretat de la zona i va poder seguir la pista del noi. La policia assegura que el jove hauria escapat després de matar la seva germana i s'hauria traslladat fins a Alemanya, on va poder ser arrestat només uns dies després del crim per ordre dels Mossos d'Esquadra. Ara, ha estat finalment extradit a l'estat espanyol i posat a disposició de les autoritats judicials, que han ordenat el seu ingrés a un centre d'internament de menors. Les investigacions se centren en descobrir les circumstàncies i el mòbil de l'assassinat – que són desconeguts- en un cas que continua sota secret de sumari.

Summary: Detenen el germà de la menor degollada a Mataró a mitjans de juny


Els presentadors de TV3 Lluís Marquina i Candela Figueras seran els encarregats de presentar el sorteig de la Grossa de Cap d'Any, que se celebrarà per cinquena vegada. Amb l'objectiu de facilitar les compres d'última hora, Loteria de Catalunya mantindrà oberta la venda per internet fins a una hora abans del sorteig del mateix dia 31, és a dir a les 11.00 h. També es podran adquirir a través del terminal que tenen instal·lat els 2.200 punts de venda que actualment comercialitzen els productes de Loteria de Catalunya. El sorteig tindrà com a principal protagonista la capgrossa, que serà l'encarregada d'extreure el primer premi. L'acompanyaran quatre 'padrins' del món de l'esport i la cultura, la identitat dels quals serà desvetllada el mateix diumenge, i que seran les mans innocents del segon, el tercer, el quart i el cinquè premi. El sorteig es podrà seguir en directe a través de TV3. La web de Loteria de Catalunya també donarà a conèixer els detalls dels cinc números premiats i, a més, oferirà la possibilitat de consultar a través d'un cercador si un bitllet ha resultat premiat. El 2 de gener, els diaris 'La Vanguardia', 'El Periódico', 'El Punt-Avui', 'Ara', 'Segre', i 'elmón.cat' oferiran planes especials amb tots els números premiats. En la cinquena edició, la Grossa de Cap d'Any ha posat a la venda 34 milions d'euros, 32 dels quals distribuïts en paper i 2 milions a través dels terminals dels punts de venda i internet. Com en l'edició anterior, enguany també es jugaran 80.000 números, a un preu de 5 euros el bitllet. Enguany hi ha 933.310 bitllets que podran tenir algun tipus de premi.

Summary: Lluís Marquina i Candela Figueras presentaran el sorteig de la Grossa de Cap d'Any


Els tres ho podran fer per la seva condició d'advocats ACN Barcelona.-Els consellers destituïts Carles Mundó, Jordi Turull i Josep Rull visitaran aquest dimecres, aprofitant la jornada de reflexió abans de les eleccions d'aquest dijous, Oriol Junqueras, Joaquim Forn, l'expresident de l'ANC i número 2 de Junts per Catalunya, Jordi Sànchez, i el president d'Òmnium Cultural, Jordi Cuixart, que es troben ingressats a les presons d'Estremera i Soto del Real, segons ha avançat RAC1 i ha confirmat l'ACN. Mundó ha publicat a primera hora del matí una foto al Twitter de camí a Madrid des de l'AVE explicant que es dirigia a Madrid per fer aquestes visites. "Els explicaré com els estima la bona gent i que demà també pensarem molt en ells i en les seves famílies #Usvolemacasa", ha escrit Mundó, que viatja separadament de Rull i Turull. Els tres faran podran fer les visites en la seva condició d'advocats. Mundó, Rull i Turull va sortir de la presó d'Estremera hores abans de l'inici de la campanya electoral del 21-D. L'exconseller de Justícia ja va visitar Junqueras el passat 10 de desembre –va prometre fer-ho almenys un cop per setmana- mentre que els altres dos serà la primera vegada que tornen al centre penitenciari.

Summary: Mundó, Turull i Rull visiten Junqueras, Forn i els 'Jordis' a la presó


Les entitats Ipcena, Seo Birdlife, Fapas, i la Federació Ecologistes de Catalunya, consideren "inversemblant" i sense "cap fonament tècnic" les dades sobre les possibles causes de la mort de l'os Cachou, a partir d'un informe preliminar de la necròpsia, aportat pel servei d'ecopatologia de fauna salvatge de la UAB. Aquest, apunta que Cachou hauria mort per l'atac d'un altre os i per la posterior caiguda des de 40 metres. Els ecologistes però, afirmen que la cara de l'animal mort mostra un rostre amb el "típic somriure sardònic" que se'ls queda als mamífers quan moren per enverinament. En aquest sentit, es reserven el dret de presentar una denúncia penal per tal d'esclarir els fets.  Les entitats ecologistes consideren els fets "lamentables" i el procediment per aclarir la mort de Cachou  com a "presumptament irregular". Per això és reserven el dret de denunciar-ho penalment i demanen que davant de la informació tramesa des del Conselh Generau d'Aran, es faci escrupolosament la necròpsia completa de tots els òrgans de l'os. Així mateix, insten a fer un segon anàlisi de les restes de la necròpsia al centre de referència CAD de Màlaga, especialitzat en aquests tipus de necròpsia. Els ecologistes creuen improbable que una de les causes de la mort de l'os Cachou hagi estat l'atac d'un altre os i argumenten que "en qualsevol enfrontament les principals agressions es dirigeixen cap al cap, amb mossegades i esgarrapades que produeixen greus ferides en el rostre, orelles i musell". Aquestes dades contrasten amb "el bon estat del rostre" de Cachou quan va ser trobat pels Agents Rurals, diuen les entitats. Ipcena, Seo Birdlife, Fapas, i la Federació Ecologistes de Catalunya tampoc veuen creïble la caiguda per un precipici de 40 metres amb un fort desnivell i justifiquen que en aquesta circumstància amb un os que el seu pes que pot ser de més de 200 quilos, els cops soferts per la inèrcia del pes, li hauria pogut "produir amb total seguretat" fractures a les extremitats o rascades a la caixa de l'emissor GPS del collar. Pel que fa a la tècnica dissuasiva d'aplicar fungicida als cossos dels animals morts per l'os, la consideren perillosa per altres espècies com el trencalòs, l'àliga daurada, entre molts altres.

Summary: Entitats ecologistes consideren poc creïble la causa de la mort de l'os Cachou i apunten a un possible "enverinament"


La construcció d'un camí de tova entre les fundacions Guillem Viladot i Guinovart, és un dels tallers programats en el curs Art i territori de la Universitat d'estiu de la Universitat de Lleida (UdL) que se celebra a Agramunt (Urgell) del 5 al 7 de juliol, i que enguany està dedicat als camins. 'Sensafi' és el títol del taller col·laboratiu que duran a terme els setze d'alumnes inscrits al curs, sota la direcció de la pintora i gravadora vallenca, Mon Gomis, segons informa la UdL. Aquesta acció sobre el paisatge urbà, vol ser un homenatge a tots dos artistes, explica Mon Gomis, i una aproximació al territori. Es tracta de fusionar el concepte d'infinit, tan proper al poeta Guillem Viladot, amb la matèria -la terra i la palla-, tan present en l'obra de Josep Guinovart. Per construir el camí de 100 metres que separa ambdós espais, s'utilitzaran 5.200 quilos d'argila i 200 de palla que, barrejats amb aigua, formaran la tova amb què es construirà el trajecte "d'infinits", afegeix la coordinadora del curs, Maria Codorniu. Un altre dels tallers col·laboratius serà el de Paisatges encreuats, conduit pels artistes Olga Cortadelles i J.M. Fernádez-Aliseda que tindrà lloc el dia abans, dimecres a la tarda. Els participants estamparan en una lona de gran format (6x3 metres) un poema visual de Viladot, sigui amb imatges o amb paraules, que l'endemà es penjarà a la façana de Lo Pardal. Entre els ponents de l'edició d'enguany del curs Art i Territori, que organitza per quart any consecutiu l'Ajuntament d'Agramunt, en col·laboració amb les fundacions Guinovart i Viladot, destaca la presència de la cuinera catalana Carme Ruscalleda.  La copropietària dels restaurants Sant Pau, a Sant Pol de Mar i a Tòquio, i Moments, a Barcelona -amb diverses estrelles Michelin-, impartirà una xerrada sota el títol 'Un camí culinari d'expressió i llibertat', on explicarà el procés de creació d'un plat, des que es té la idea, fins que se serveix a taula.

Summary: Alumnes d'un curs d'estiu de la UdL construiran un camí de tova que unirà les fundacions Guinovart i Viladot, a Agramunt


El Mercat de Música Viva de Vic (MMVV), que se celebrarà del 14 al 19 de setembre, farà bona part de les activitats adreçades als professionals del sector de forma online. Segons ha anunciat l'organització, es combinaran actuacions online -preenregistrades en exclusiva pel mateix Mercat-; presentacions on les empreses del sector podran exposar, a través d'un vídeo, les seves propostes; i webinars, que combinaran sessions amb continguts d'interès per a un ampli sector de la indústria musical, amb altres més segmentats. La intenció, afegeixen en un comunicat, és celebrar també alguns concerts presencials, que s'adaptaran a la normativa sanitària vigent al setembre. Segons l'organització, a hores d'ara no es pot concretar en quins espais es podran dur a terme els concerts en viu, ni quines seran les condicions d'aforament. Expliquen que es programaran més endavant, en funció de la fase de desconfinament en què es trobi Vic al setembre. Pel que fa a les actuacions més adreçades a la ciutadania, l'organització està a l'espera de l'evolució de la crisi. Segons ha avançat Marc Lloret, director artístic del MMVV a l’ACN, la intenció és poder fer un primer avançament de la programació al mes de juny.  Tres eixos Les activitats de la fira adreçades als professionals inclouran tres grups. D'una banda concerts gravats en exclusiva pel MMVV en alta qualitat i realitzats amb vàries càmeres, que es podran visionar -amb lliure accés- a través de la web i del canal Youtube, i que seran estrenes. D'altra banda presentacions on les empreses del sector podran exposar, a través d'un vídeo, les seves propostes i novetats. Finalment els webinars, que combinaran sessions de gran format amb continguts d'interès per un ampli sector de la indústria musical, amb altres més segmentats, on es podrà interactuar amb els participants. Acreditacions gratuïtes Una les grans novetats d'aquesta edició és que es faran activitats complementàries per impulsar i facilitar eines de negoci al sector de la música en directe. Per aquesta raó, avancen des de l'organització, aquest any les acreditacions professionals seran gratuïtes. Per accedir als continguts que s'aniran difonent només caldrà registrar-se a la web del MMVV. "El mercat és útil i ara més" En declaracions a l'ACN, Marc Lloret, director artístic del Mercat, ha reconegut que clarament preferirien poder mantenir el format presencial de la fira "però és que era l'única alternativa o abaixar la persiana". Lloret recorda que el sector de la música ja passava un moment complicat abans de la crisi de la covid-19 "i ara si suma la incertesa de quan es podran tornar a celebrar concerts". Per aquesta raó, creu que si el MMVV ja estava esdevenint un esdeveniment "útil" per a generar contactes entre sector, en el context actual "encara ho pot ser més".  (Aquesta notícia incorpora les declaracions del director artístic del MMVV, Marc Lloret)

Summary: ACTUALIZACIÓ:El Mercat de Música Viva de Vic prioritzarà els continguts digitals per a professionals però oferirà concerts en viu


El líder del PSC defensa la falta de concreció de la proposta de Sánchez per a Catalunya perquè ara és moment d'acostaments i no de fixar posició ACN Barcelona.-El primer secretari del PSC, Miquel Iceta, tem que hi haurà noves eleccions espanyoles. En una entrevista a Catalunya Ràdio, Iceta ha considerat que "no sembla que hi hagi una aproximació suficient" per a un acord entre PSOE i Unides Podem tot i que ha assegurat que ell no vol repetició de comicis. D'altra banda, sobre la proposta del secretari general del PSOE, Pedro Sánchez, per a Catalunya, el líder dels socialistes catalans ha defensat que ara no és moment de fixar posició sinó d'apropar-se. "Llançar propostes abans d'hora no és la millor manera d'acostar-se", ha afegit. En el document programàtic de Sánchez s'aposta pel diàleg amb Catalunya i es rebutja un referèndum d'autodeterminació sense fer una proposta concreta.  Iceta ha admès que si no hi ha acord per a un govern a l'estat espanyol serà un "fracàs molt gros de la política" i ha apostat per esgotar fins al darrer moment les possibilitats d'un acord. "Els polítics tenim l'obligació de jugar amb les cartes que ens donen els ciutadans", ha argumentat.  En la línia del que defensa el PSOE, Iceta creu que no es donen les condicions per un govern de coalició entre socialistes i Unides Podem per una qüestió de falta de confiança tot i que ha deixat la porta oberta a aquesta possibilitat en un futur.  "No anem al matrimoni, fem un prometatge a veure si funciona", ha resumit. Pel que fa a la proposta d'ERC d'un govern de concentració com a resposta a la sentència de l'1-O, Iceta ha respost que el PSC no serà en un govern en "clau antisentència" i ha considerat que no es donen les circumstàncies per un executiu d'aquestes característiques. En aquest sentit, el líder dels socialistes catalans ha preguntat com eixamplaran el govern si els dos socis actuals de l'executiu "no s'avenen".

Summary: Iceta tem que hi haurà noves eleccions espanyoles tot i assegurar que no les vol


El port de Tarragona va rebre aquest passat dimecres la descàrrega de pasta de paper més gran de la seva història: 36.300 tones. El vaixell Condor Arrow, de la naviliera G2 Ocean, va atracar amb aquesta càrrega procedent de Brasil. L'operació va tenir lloc a les instal·lacions d'Euroports, al moll de Cantàbria. L'aliança del port tarragoní amb aquesta societat, que disposa de quatre naus a peu de moll i està especialitzada en la manipulació de paper, està destinada a abastir el mercat peninsular i el sud d'Europa: l'any passat, van passar per les instal·lacions 418.000 tones, que aquest 2020 podrien arribar a les 600.000. De fet, el port de Tarragona lidera a l'Estat el tràfic d'aquest producte i és el tercer a la Mediterrània. L'origen de la pasta de paper és principalment el continent sud-americà, principalment Brasil, i en menor mesura Uruguai. Representa entre el 50 i el 70% de la mercaderia d'importació. L'altre principal punt d'origen d'aquest tràfic és el nord d'Europa, principalment Suècia i Finlàndia.  Els productes d'aquests països tenen la particularitat de ser complementaris i permeten l'elaboració de productes finals de gran qualitat. El paper de cada procedència té unes característiques diferents en funció de la densitat de la fibra. Aquesta combinació de suavitat i resistència dóna lloc a la confecció del 'tissue', emprat per a molts usos domèstics com paper de cuina, mocadors o higiènic, entre d'altres.

Summary: Descàrrega rècord de 36.300 tones de pasta de paper al port de Tarragona


La cap de llista del PPC a les eleccions espanyoles, Cayetana Álvarez de Toledo, ha lamentat "profundament" que la Junta Electoral Central (JEC) hagi autoritzat la participació dels candidats d'ERC i JxCat Oriol Junqueras i Jordi Sànchez, respectivament, en la campanya electoral. Ha dit que "els processats per intentar destruir un sistema democràtic" no haurien de participar en eleccions" i ha proposat canviar la llei "perquè això no torni a passar". Entre els actes autoritzats per la JEC hi ha les rodes de premsa que organitza l'ACN amb els candidats. La popular ha assegurat que es tracta de "colpistes" i que, si són condemnats, també quedarà afectat el projecte el president espanyol, Pedro Sánchez. En una atenció als mitjans a Cornellà de Llobregat, on ha visitat el barri de Sant Ildefons amb membres del partit, ha assegurat que en aquests comicis hi ha en joc "la defensa, la protecció i els drets civils de tots els espanyols o la seva destrucció" i ha descartat que la participació de Junqueras i Sànchez en campanya en condicioni el resultat. Sobre la possibilitat d'indultar, en cas de condemna, els líders sobiranistes investigats al Tribunal Suprem, ha afirmat que el líder del PSOE "busca el seu propi indult" perquè "va ser investit amb els vots dels reus". Així mateix, ha tornat a retreure-li que no vulgui fer un cara a cara amb el president del PP, Pablo Casado, i l'ha acusat de "vanitós". "Si fos per ell, debatria amb si mateix o amb la seva esposa Begoña", ha ironitzat. Álvarez de Toledo ha passejat pel Mercat de Sant Ildefons flanquejada pel secretari general del PPC, Daniel Serrano, i el candidat del partit a l'alcaldia de Cornellà, Manuel Casado.

Summary: Álvarez de Toledo lamenta "profundament" que es permeti participar en campanya a Junqueras i Sànchez


Les reserves pel setembre es mantenen al ritme "habitual" ACN Salou.-La Federació d'Empresaris d'Hostaleria i Turisme de la província de Tarragona (FEHT) ha valorat positivament la "capacitat de reacció" de l'activitat turística de la Costa Daurada després de l'atemptat de Cambrils (Baix Camp). El sector ha assegurat que s'ha instaurat la normalitat i que les cancel·lacions de reserves han estat pràcticament "nul·les", ja que no arriben ni a l'1%. A més, les reserves pel pròxim mes de setembre es mantenen al ritme "habitual" d'altres anys. La Costa Daurada -Salou, Cambril i Vila-seca, ha tancat la primera quinzena d'agost amb un increment de pernoctacions del 4% respecte el mateix període de l'any passat.  El president de la FEHT, Eduard Farriol, ha lamentat els atemptats de Barcelona i Cambrils, s'ha solidaritzat amb el dolor de les víctimes i familiars, i ha reconegut "l'excel·lent actuació" de les forces i cossos de seguretat. A més, ha volgut felicitar a tots els professionals dels establiments turístics i empreses del sector -com les agències de viatges- per "la professionalitat en donar servei i cobrir totes les necessitats requerides durant aquests dies".  Malgrat que estaran atents per si poden haver efectes sobre l'atemptat a més llarg termini, des de la FEHT s'assegura que no s'ha detectat un "increment significatiu" de cancel·lacions de reserves a la Costa Daurada. "Fins al dia d'avui, no arribarien ni a l'1% les anul·lacions".  La incidència als establiments de l'Associació de Càmpings de la Costa Daurada i l'Ebre ha estat "pràcticament nul·la", tot i que en els primers moments es va notar una "lleu afectació en establiments de Cambrils on alguns van marxar abans de finalitzar l'estada.  En el sector dels apartaments, segons el president de la FEHT, "la majoria d'associats no ha tingut cancel·lacions; això sí, alguns clients s'han interessat per la seguretat de la zona". Algun establiment de Cambrils també ha rebut diversos escrits de condol de clients.  Respecte les dades de la primera quinzena d'agost, l'ocupació global als municipis de Salou, Cambrils i Vila-seca ha estat del 92,9%, 0,8 punts respecte al mateix període de l'any passat. Segons dades facilitades per l'Observatori del Parc Científic i Tecnològic (PCT) de Turisme i Oci de Catalunya, l'increment en pernoctacions s'ha produït gràcies al creixement del mercat nacional (8,64%), holandès (21,1%) i rus (47,5%). Pel que fa als diferents tipus d'allotjament "podem destacar que l'ocupació dels hotels ha estat del 95%, mentre que càmpings i apartaments han arribat al 89%".

Summary: La Costa Daurada tanca la primera quinzena d'agost amb més pernoctacions i sense cancel·lacions per l'atemptat


La víctima va quedar ingressada en estat greu a l’Hospital Universitari Arnau de Vilanova de Lleida ACN Rocallaura.-La jutgessa del jutjat de guàrdia de Cervera ha ordenat aquest dimecres presó provisional, comunicada i sense fiança per als quatre detinguts per apallissar un jove el cap de setmana passat a la festa major de Rocallaura. Segons han informat fonts judicials, la causa continua oberta per un presumpte delicte d’assassinat en grau de temptativa. Els detinguts són tres veïns de Tàrrega, de 23, 24 i 30 anys, i un veí de Balaguer de 22 anys. Els fets es van produir a la matinada de diumenge. Els serveis sanitaris van atendre la víctima, un jove de 27 anys i veí de Miralcamp (Pla d’Urgell) després d’haver rebut una pallissa i amb múltiples contusions. El noi va ser traslladat a l'Hospital Universitari Arnau de Vilanova de Lleida en estat molt greu. Finalment, els Mossos van detenir dilluns a Tàrrega tres dels presumptes autors de l’agressió, tots ells amb antecedents per lesions, mentre que el quart implicat va ser detingut l’endemà a Balaguer.

Summary: Ingressen a presó els quatre detinguts per apallissar un jove durant la festa major de Rocallaura